text: O sakakaay a saka'orip kakaenen no 'Amis a tamdaw itiya ho o hafay o lamlao han ho a pangangan, o tipos han no roma a tamdaw, adihay ko kasasiromaroma no hafay o sowal no malitengay, o hafay hananay i, o tadacihapinangay i nipalomaan no tamdaw, o adihayay ko kawas a maro' a losay konini, sakalifotan haca ko pisahafay a tayal, matiya o tamdaw ira kono kawasan a mata, kawasan a tangila, kawasan a kacipinang, orasaka adihay ko kapaysinan, ano ca ka sinanot ko tayal tangsol a tahikeda to kapaysinan, wa cilafo to tatiihay. oninian ko palimoot no malitengay ano matayal i omah pinaon to sowal, o wayway aka ka 'apacangen, ano maliyang tonini wa tahikeda to paysin saan. patinako han o sowal to "minokay" "pahanhan" "malepon" sanay a sowal, ato "ma'etot" "mipalo" o tadaka'osian no kawas no hafay koninian. ira ko cecay a ratoh no malitengay: iti:ya ho tala'ayaw ko pisahafay a tayal i omah, yo tatalaomah ko ina patolon han ni ina ko sakakaay a wawa: hatini adada ko safa iso, ano caka pakahadidi to adada a tomangic, "tangtang han..." ni ina a palimoot koya sakakaay a wawa. Naikoran no ina a talaomah, toor han to noya sakakaay wawa a mitangtang ko safa a mapatay. o so'elinay a sowal no ina i, "tangtang han ko nanom a paino' (paliloc/pangingoy)" o sanay, nawhani, i kaliomahan to hafay tatiihay a pasowal to "nanom" ato "maiino' /mingingoy" sanay a sowal, ora to ko saka ira no matiniay a kakeseman a demak.